DA Den Europæiske Unions Tidende L 280/1

KOMMISSIONENS GENNEMFØRELSESFORORDNING (EU) Nr. 937/2012

af 12. oktober 2012

om ændring af forordning (EF) nr. 1122/2009 og (EU) nr. 65/2011 for så vidt angår metoden til fastsættelse af gældende renter for uretmæssigt udbetalte beløb, der skal opkræves hos modtagere af støtte inden for rammerne af ordningerne for direkte støtte til landbrugere omhandlet i Rådets forordning (EF) nr. 73/2009, af støtte til udvikling af landdistrikterne omhandlet i Rådets forordning (EF) nr. 1698/2005 og af støtte i vinsektoren omhandlet i Rådets forordning (EF) nr. 1234/2007

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (1), særlig artikel 51, stk. 4, artikel 74, stk. 4, og artikel 91,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (2), særlig artikel 85x og 103za, sammenholdt med artikel 4,

under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (3), særlig artikel 142, litra c) og o), og

ud fra følgende betragtninger:

(1) Artikel 80, stk. 2, i Kommissionens forordning (EF) nr. 1122/2009 af 30. november 2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin (4), og artikel 5, stk. 2, i Kommissionens forordning (EU) nr. 65/2011 af 27. januar 2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (5), fastsætter metoden til fastsættelse af renter for uretmæssigt udbetalte beløb, der skal opkræves hos modtagere af støtte omhandlet i disse forordninger.

(2) Der beregnes renter for perioden mellem underretningen om tilbagebetalingspligten og den faktiske tilbagebetaling eller fradraget af det beløb, der skal tilbagebetales. Det medfører, at de nationale myndigheder er forpligtet til at opkræve renter i næsten alle inddrivelsestilfælde med en separat indtægtsordre, når det vides, hvor lang tid der er forløbet.

(3) Af forenklingshensyn og for at gøre forvaltningen mere effektiv bør der kun beregnes renter fra en for skyldneren rimelig betalingsfrist, som angives i indtægtsordren.

(4) Forordning (EF) nr. 1122/2009 og (EF) nr. 65/2011 bør derfor ændres i overensstemmelse hermed.

(5) Af hensyn til retssikkerheden bør det fastsættes, at foranstaltningerne i denne forordning finder anvendelse for indtægtsordrer, der er fra den 16. oktober 2012.

(6) Foranstaltningerne i denne forordning er i overensstemmelse med udtalelse fra Udvalget for Udvikling af Landdistrikterne, Forvaltningskomitéen for den Fælles Markedsordning for Landbrugsprodukter og Forvaltningskomitéen for Direkte Betalinger —

VEDTAGET DENNE FORORDNING:

Artikel 1

Ændring af forordning (EF) nr. 1122/2009

Artikel 80, stk. 2, første afsnit, i forordning (EF) nr. 1122/2009 affattes således:

»2. Renterne beregnes for perioden mellem landbrugerens betalingsfrist angivet i tilbagebetalingsordren, som ikke kan fastsættes til mere end 60 dage, og datoen for tilbagebetaling eller fradrag.«

Artikel 2

Ændring af forordning (EU) nr. 65/2011

Artikel 5, stk. 2, første afsnit, i forordning (EF) nr. 65/2011 affattes således:

»2. Renterne beregnes for perioden mellem støttemodtagerens betalingsfrist angivet i indtægtsordren, som ikke kan fastsættes til mere end 60 dage, og datoen for tilbagebetaling eller fradrag.«

Artikel 3

Ikrafttrædelse og anvendelse

Denne forordning træder i kraft dagen efter offentliggørelsen i Den Europæiske Unions Tidende.

Den finder anvendelse for indtægtsordrer udstedt fra den 16. oktober 2012.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 12. oktober 2012. På Kommissionens vegne José Manuel BARROSO Formand

(1) EUT L 277 af 21.10.2005, s. 1.

(2) EUT L 299 af 16.11.2007, s. 1.

(3) EUT L 30 af 31.1.2009, s. 16.

(4) EUT L 316 af 2.12.2009, s. 65.

(5) EUT L 25 af 28.1.2011, s. 8.